ЗэгурыIуэныгъэхэми хэплъэжыпхъэщ
Ди къэралым и хэгъэгухэм ящыщу Къэбэрдей-Балъкъэрыр хагъэхьащ кIэрыхубжьэрыхухэр зэхэдзауэ щызэхуахьэсыфын контейнерхэр къызыхуэщэхупхъэ щIыналъэ 46-м. А Iуэхум хуэгъэзауэ ди республикэм сом мелуан 64-рэ къызэрыхуаутIыпщым теухуа унафэм Iэ щIидзащ УФ-м и Правительствэм и унафэщI Мишустин Михаил. 
ЩIыналъэхэм зи гугъу тщIы контейнерхэр къыщIыхуащэхур, зэрыгурыIуэгъуэщи, абыхэмкIэ зыкъызэрагъэпэщыжыфын къару зэракъуэмылъырщ. 
ЗэрагъэунэхуамкIэ, зэхуэхьэсыпIэщIэхэр щхьэпэщ кIэрыхубжьэрыхухэм ящыщу абджыр, тхылъымпIэр, пластикыр, къинэмыщIхэри зэхэгъэщхьэхукIауэ IыхыпIэхэм ешэлIэнымкIи. 
Iуэху бгъэдыхьэкIэщIэм и телъхьэхэм зэрагъэувамкIэ, а щIыкIэм тету адэкIи дыкIуатэмэ, ди къэралым и щIыналъэ псоми кIэрыхубжьэрыху быдэхэр нэгъэсауэ щызэхэдзыныр 2030 гъэм ирихьэлIэу къыщытхузэгъэпэщынущ.
Мыри къыхэгъэщыпхъэщ. КъБР-м и Iэтащхьэ КIуэкIуэ Казбек республикэм и муниципальнэ къызэгъэпэщыныгъэхэм я унафэщIхэм иджыблагъэ ядригъэкIуэкIа зэIущIэм зэрыщыжиIащи, сатум пыщIахэр, ерыскъыхэкI зыгъэхьэзырхэр кIэрыхубжьэрыху быдэхэр зэщIэзыкъуэж операторхэм дращIылIауэ щыта зэгурыIуэныгъэхэми хэплъэжыпхъэщ, ахэр щIыпIэхэм зэрыщагъэзащIэми, нэхъри нэхъ ткIиягъэ хэлъу, щыкIэлъыплъыпхъэщ.
БЭРАУ Бышэ.
